སྔོན་ཆད་གྲོང་ཚོའི་ནང་ལྷ་ཡི་བུ་མོ་ནང་བཞིན་མཛེས་སྡུག་ཡི་གར་འོང་བར་བསྟོད་པའི་བུ་མོ་གསལ་སྒྲོན་ལོ་དེ་དག་ཏུ་དེ་ལྟར་ཁྱིམ་ནས་གོ་རྒས་སུ་ལུས།འོད་ཟེར་རྡོ་རྗེ་སྐྱེས་རྗེས་གྲོང་ཚོའི་ནང་གི་ཕོ་གསར་མང་པོ་ཞིག་གིས་ཁོ་མོར་དུང་བའི་སེམས་པ་བསྟན་མྱོང་ལ།ཐག་ཉེ་རིང་གི་མི་ཚང་མང་པོ་ཞིག་གིས་ཀྱང་བར་བ་མངགས་ཏེ་གཉེན་སློང་དུ་ཡོང་།ཡིན་ན་ཡང་།གསལ་སྒྲོན་གྱིས་དེ་དག་ཡོད་ཚད་ལ་མོས་མཐུན་གཏན་ནས་མ་བྱས།ཁོ་མོ་དགོན་པའི་ཨ་ཁུ་མཁྱེན་རབ་ཀྱི་མོ་ལུང་དུ་བབས་པའི་སྐད་ཆ་དེར་ཡིད་ཆེས་ནས་བསྡད།ཁོ་མོའི་སེམས་སུ་ཁོ་དུས་ནམ་ཞིག་ལ་ཁ་ཕྱིར་འཁོར་བ་ངེས་གཏན་ཡིན་སྙམ།ཁོ་ཕྱིར་ལོག་ཡོང་བ་དུས་ཚོད་ཀྱི་སྔ་ཕྱི་ཙམ་ཡིན་པར་བསམ།ཡིན་ན་ཡང་།ཁོ་མོས་མོ་ལུང་དུ་བབས་པའི་སྒུག་ཐག་ཅུང་རིང་པོ་ཡོད་པ་འདྲ་ཟེར་བའི་སྐད་ཆ་དེས་དུས་ཚོད་དེ་འདྲ་རིང་པོ་ཞིག་མཚོན་ཡོད་པ་སེམས་ལ་མ་ཤར།ལོ་ཟླ་ཟེར་བ་ནི་བཞུར་འགྲོ་བའི་གཙང་བོ་ཞིག་རེད།ལོ་ཟླ་ཟེར་བ་ནི་དུས་ཚོད་ཀྱི་ཡལ་ཀ་ནས་ཟགས་འགྲོ་བའི་ལོ་མ་ཞིག་རེད།ཤེས་མེད་ཚོར་མེད་དུ་མི་ལོ་ཁ་ཤས་འཁྱུག་ཙམ་གྱིས་བཞུད་སོང་བ་དང་།འོད་ཟེར་རྡོ་རྗེ་ལོ་ལྔ་ལ་སོན་ཞིང་།བུ་མོ་གསལ་སྒྲོན་མོ་ལོ་ཉི་ཤུ་རྩ་གསུམ་ཟིན།